25 sarnaqäwi: Utpachaw Egiptor sarxapxi
JOSEYAX chuym ch’allxtayasïna. Taqi yanapirinakaparuw utat khitsüna. Jilanakapampikïxäna ukhaw wal jachäna. Jilanakapax kunatarak jachpacha sapxpachänwa, janipï yatipkäntix kunat jachatapsa. Ukatwa akham säna: ‘Nayax Joseyätwa. ¿Awkijax jakaskiti?’ sasa.
Jilanakapax jan aruniw muspharapxäna. Axsarapxänwa. Ukampis Joseyax akham sänwa: ‘Mirä amp suma jak’achasinipxam’ sasa. Jak’achasipxäna ukhaxa akham sänwa: ‘Nayax jumanakan José sullkamätwa, khitirutix Egiptor aljapkayäta uka’ sasa.
Joseyax akham suma arunakampi saskakïnwa: ‘Aljapkista ukatxa jan jumanakax amtasipxamti. Chiqasa Diosaw Egiptor khitanitu jan jaqinakax jiwapxañapataki. Faraonaw aka markan jilïr apnaqirit utt’ayitu. Ukat jichhax jank’aki awkijan ukaru sarasin yatiyanipxma. Akar jakasiri jutxpan sasa irptanipxam’ sasaw säna.
Ukatsti Joseyax taqiniruw qhumantäna, jamp’att’arakïna. Faraonaxa Joseyan jilanakapaw jutapxatayna sasa parlir ist’asaxa, akham sänwa Joseyaruxa: ‘Qatatit carronak apxarusiwayapxpan awkimar ukhamaraki familianakamaru irptanipxpana. Nayaw jupanakarux Egipto uraqin kawkïr chiqatix sumäki uk churä’ sasa.
Ukham lurapxäna. Akanwa uñjasiski, Joseyax awkiparuw aruntaski, familiapax taqiniw Egiptor jutxapxäna.
Jacobun familiapax waljanïxapxänwa. Jacobumpi wawanakapampi allchhinakapampixa, taqpachanixa paqallq tunkaniw Egiptor sarxapxäna. Ukhamarakiw warminakapasa ukat walja uywatanakapasa jupanakamp chikaw sarxapxarakïna. Taqpachaniw Egipton jakxapxäna. Diosax Jacoburux Israel sasaw sut apxatäna, ukatwa israelitanaka satapxänxa. Diosan wali munat markapänwa, ukxa mayan uñjaskañäni.
Génesis 45:1-28; 46:1-27.
Jiskt’äwinaka
- ¿Kunapachatï Joseyax jilanakapar Joseyätwa siskäna ukhaxa kamachapxänsa jilanakapaxa?
- ¿Kunjamsa Joseyax suma arunakampi jilanakaparu qhanañchäna?
- ¿Joseyan jilanakapat ist’asax kamsänsa Faraonaxa?
- Kunapachatï Jacobun familiapax Egiptor sarxapxäna ukhaxa, ¿qhawqhanïpxänsa?
- ¿Jacobun familiapax kamsatänsa, ukat kunatsa?
Yaqha jiskt’äwinakampi
- Liyt’añamawa Génesis 45:1-28.
Inas qalltanxa yupaychirinakax t’aqhisipxchispa jan walt’äwin uñjasipxchispa ukampisa askinkañaw jutaspa, ¿kunjamsa Joseyan sarnaqäwipax uk uñacht’ayi? (Gén. 45:5-8; Isa. 8:10; Fili. 1:12-14.)
- Liyt’añamawa Génesis 46:1-27.
¿Jacob tatarux Egiptor sarxañapatakixa kunjamsa Jehová Diosax ch’amañchäna? (Gén. 46:1-4.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn